b'\n_START_ARTICLE_\nSeimo mar\xc5\xa1alka\n_START_PARAGRAPH_\nSeimo mar\xc5\xa1alka (lenk. Marsza\xc5\x82ek sejmu) \xe2\x80\x93 Lietuvos Did\xc5\xbeiosios kunigaik\xc5\xa1tyst\xc4\x97s ir Abiej\xc5\xb3 Taut\xc5\xb3 Respublikos centrin\xc4\x97s vald\xc5\xbeios pareig\xc5\xabnas, Abiej\xc5\xb3 Taut\xc5\xb3 Respublikos Seimo pirmininkas, nepriklaus\xc4\x99s pagal pareigas Senatui. Pagal rang\xc4\x85 nuo 1564 m. buvo lygus Kar\xc5\xabnos dvaro mar\xc5\xa1alkai.\n_START_SECTION_\nPareigyb\xc4\x97s istorija\n_START_PARAGRAPH_\nNuo 1548 m. Seimo mar\xc5\xa1alk\xc4\x85 rinkdavo pasiuntini\xc5\xb3 visuma iki prasidedant seimui, v\xc4\x97liau tre\xc4\x8di\xc4\x85 dien\xc4\x85 nuo seimo prad\xc5\xbeios, nuo 1678 m. pirm\xc4\x85j\xc4\x85 seimo sesijos dien\xc4\x85. Seimo mar\xc5\xa1alkomis paeiliui buvo renkami pasiuntiniai nuo Did\xc5\xbeiosios Lenkijos, Ma\xc5\xbeosios Lenkijos ir Lietuvos._NEWLINE_I\xc5\xa1 viso po Liublino unijos nuo 1569 m. iki 1793 m. \xc4\xafvyko 173 Seimai: XVI a. (nuo 1569 m.) \xe2\x80\x93 30, XVII a. \xe2\x80\x93 93, XVIII a. \xe2\x80\x93 50. Dauguma Respublikos Seim\xc5\xb3 vyko Var\xc5\xa1uvoje, Karaliaus pilyje.\n_START_SECTION_\nRinkimai\n_START_PARAGRAPH_\nBalsuojant mar\xc5\xa1alkos rinkimuose buvo prisilaikoma grie\xc5\xbetos tvarkos. Pirmiausia balsuodavo provincijos, kuriai tame seime priklaus\xc4\x97 rinkti mar\xc5\xa1alk\xc4\x85, pasiuntiniai. Rezultat\xc4\x85 paskelbdavo ankstesniojo seimo mar\xc5\xa1alka, vadinamasis \xe2\x80\x9esenoji lazda\xe2\x80\x9c ir \xc4\xafteikdavo mar\xc5\xa1alkos lazd\xc4\x85 naujai i\xc5\xa1rinkt\xc4\x85jam. Nuo 1669 m. i\xc5\xa1rinktasis mar\xc5\xa1alka prisiekdavo. 1768 m. seimo mar\xc5\xa1alkos priesaika buvo \xc4\xafteisinta seimo konstitutcijoje._NEWLINE_Naujasis seimo mar\xc5\xa1alka paskirdavo seimo sekretori\xc5\xb3, kuris nuo 1764 m. taip pat tur\xc4\x97jo prisiekti. Seimo sekretorius skelbdavo seimo sesijos darbotvark\xc4\x99.\n_START_SECTION_\n\xc4\xaegaliojimai\n_START_PARAGRAPH_\nSeimo mar\xc5\xa1alka buvo garb\xc4\x97s pareigos, nes jis negal\xc4\x97jo dalyvauti diskusijose ir tik paskelbdavo i\xc5\xa1vad\xc4\x85. Nuo 1764 m. mar\xc5\xa1alkos pareigyb\xc4\x99 apibr\xc4\x97\xc5\xbe\xc4\x97 seimo reglamentas.'